วีซ่าพบคนไทยใช้อินเทอร์เน็ตคลิกชำระหนี้
ผลสำรวจวีซ่า พบคนไทยหันมาชำระค่าสินค้าออนไลน์ 43% ชี้สะดวกไม่โดนค่าปรับเกินกำหนด
20 ส.ค. 2554

ผลสำรวจวีซ่า พบคนไทยหันมาชำระค่าสินค้าออนไลน์ 43% ชี้สะดวกไม่โดนค่าปรับเกินกำหนด
บริษัท วีซ่า เปิดเผยข้อมูลจากการสำรวจพฤติกรรมผู้บริโภคในระบบอีคอมเมิร์ซปี 2553 พบว่าผู้บริโภคชาวไทยเลือกชำระเงินจากใบแจ้งหนี้ต่างๆ ผ่านระบบออนไลน์มากกว่าชำระด้วยเงินสดหรือเช็ค เพราะเล็งเห็นถึงความสะดวก 
ทั้งนี้ มีการสอบถามผู้บริโภคชาวไทย 534 คน ในช่วงไตรมาส 3 ของปีที่ผ่านมา พบว่ามี 43% เคยชำระค่าบริการต่างๆ ผ่านระบบออนไลน์ในรอบ 12 เดือนที่ผ่านมา โดย 92% ของผู้ใช้บริการเหล่า ยืนยันจะใช้ระบบออนไลน์ต่อไป 
ผู้ตอบแบบสอบถาม 45% ไม่เคยใช้บริการนี้ โดยมี 25% ของผู้ตอบแบบสอบถามใช้เครื่องเอทีเอ็มเพื่อชำระหนี้ต่างๆ อีก 19% เดินทางไปที่ชำระที่ธนาคาร 11% ชำระที่ห้างสรรพสินค้าและร้านค้า 5% ชำระผ่านเว็บไซต์ของห้างร้านโดยตรง และอีก 21% ชำระผ่านเว็บไซต์ของธนาคาร 
นายสมบูรณ์ ครบธีระนนท์ ผู้จัดการ บริษัท วีซ่า ประจำประเทศไทย กล่าวว่า การชำระค่าบริการต่างๆ ผ่านระบบออนไลน์เป็นที่นิยมมากขึ้นในหมู่ผู้บริโภคชาวไทยและมีแนวโน้มจะโตขึ้น เนื่องจากผู้บริโภค เล็งเห็นถึงความสะดวกสบายในการชำระเงินผ่านระบบธุรกรรมอัตโนมัติ 
การเชื่อมกันระหว่างค่าบริการต่างๆ และการใช้บัตรเพื่อการชำระเงินโดยตรงหรือผ่านระบบออนไลน์ช่วยให้ผู้บริโภคสามารถติดตามได้ว่าใบเรียกเก็บใดไปบ้างแล้ว เพื่อหลีกเลี่ยงการชำระเกินกำหนด